ZMLUVA O DIELO

na zhotovenie projektovej žiadosti

uzavretá podľa § 536 a nasledujúcich Obchodného zákonníka

Zmluvné strany

|  |  |
| --- | --- |
| obchodné meno | **Advice & Solution, s.r.o.** |
| zastúpený | Ing. Slavomír Mikolaj, MBA |
| Sídlo | Kukučínova 20, Banská Bystrica, 974 01 |
| IČO | 36708534 |
| IČ DPH | 2022286695 |
| zapísaná v obchodnom registri  Okresného súdu | Banská Bystrica |
| vložka číslo | 12391/S |
| bankové spojenie |  |

(ďalej len „Zhotoviteľ“) na jednej strane

a

|  |  |
| --- | --- |
| obchodné meno | **Obec Hrachovo** |
| zastúpený | Ondrej Knechta |
| Sídlo | Ulica Mieru 35, 980 52 Hrachovo |
| IČO | 00318779 |
| DIČ | 2021230189 |
| bankové spojenie | SK53 0200 0000 0000 2442 0392 |

(ďalej len „Objednávateľ“) na strane druhej

(ďalej tiež individuálne ako „zmluvná strana“, spoločne ako „zmluvné strany“)

# **Predmet zmluvy**

## Zhotoviteľ sa zaväzuje zhotoviť pre objednávateľa dielo – príprava projektu zo štrukturálnych fondov v rámci OP KZP, Špecifický cieľ 4.4.1 – Zvyšovanie počtu miestnych plánov a opatrení súvisiacich s nízkouhlíkovou stratégiou pre všetky typy území, so zameraním Rozvoj energetických služieb na regionálnej a miestnej úrovni s kódom výzvy OPKZP-PO4-SC441-2019-53 pre potreby objednávateľa. (ďalej len „dielo“).

## Dielo musí byť zhotovené v rozsahu potrebnom na posúdenie o získanie a udelenie finančných prostriedkov.

## Bližšia špecifikácia rozsahu predmetu diela je upravená v čl. 4. bod 4.2. tejto zmluvy.

## Objednávateľ sa zaväzuje vytvoriť vhodné podmienky pre spracovanie žiadosti o nenávratný finančný príspevok (ďalej ŽoNFP), dodať podkladové materiály a účtovné doklady potrebné pre spracovanie žiadosti, na vyhotovenie podkladových materiálov a ostatnej dokumentácie podľa požiadavky zhotoviteľa.

## Predmetom tejto zmluvy je aj implementácia projektu, ktorá zahŕňa:

1. príprava podkladov k podpisu zmluvy o nenávratnom finančnom príspevku,
2. spracovanie monitorovacích správ v zmysle zmluvy o NFP,
3. spracovanie žiadostí o platbu v zmysle zmluvy o nenávratnom finančnom príspevku a interného finančného plánu čerpania vrátane záverečného vyúčtovania projektu,
4. spracovanie záverečnej monitorovacej správy,
5. spracovanie podporných dokumentov projektu,
6. spracovanie žiadosti o realizáciu zmien v projekte – v harmonograme, rozpočte, resp. inej časti zmluvy o nenávratnom finančnom príspevku,
7. pravidelná komunikácia s projektovým manažérom prideleným riadiacim orgánom ku projektu,

# Cena diela

## Zmluvné strany dohodli cenu diela nasledovne. Zmluvná odmena zhotoviteľa za vykonanie diela sa vypočíta:

## Základná sadzba odmeny za 1 projekt je stanovená dohodou zmluvných strán vo výške 1 000 EUR (slovom: tisíc eur).

## Základná odmena je splatná na 2 krát. Prvá platba základnej odmeny je splatná na základe faktúry na 1. platbu vo výške 500 EUR za vypracovanie projektu so splatnosťou 14 dní.

## Dohodnutá 2. platba základnej odmeny vo výške 500 EUR bude poukázaná na účet zhotoviteľa na základe daňového dokladu so splatnosťou 14 kalendárnych dní, po ukončení spracovania projektového zámeru a jej odovzdania na príslušný úrad do hodnotenia. Objednávateľ je povinný zaplatiť zhotoviteľovi za každý deň omeškania 0,05%-ný úrok z dlžnej sumy.

## Po schválení nenávratného finančného príspevku (ďalej NFP) pre objednávateľa, to znamená po obdŕžaní akceptačného listu objednávateľovi od poskytovateľa NFP, resp. po obdŕžaní rozhodnutia o schválení žiadosti o NFP objednávateľovi od poskytovateľa NFP alebo od zverejnenia úspešných žiadateľov na web stránke vyhlasovateľa výzvy a to podľa toho čo nastane skôr, prináleží zhotoviteľovi dodatočná odmena k základnej sadzbe vo výške 500 EUR. Dodatočná odmena bude splatná na základe vystavenej faktúry so splatnosťou 14 kalendárnych dní.

## Objednávateľ je povinný doručiť zhotoviteľovi po schválení NFP doklad preukazujúci schválenie NFP (a to najmä akceptačný list, resp. rozhodnutie o schválení žiadosti o NFP, resp. doklad o zverejnení úspešných žiadateľov na web stránke vyhlasovateľa výzvy spolu s uvedeným výšky schválenej dotácie pre Objednávateľa) a to do troch dní od obdŕžania dokladu preukazujúceho schválenie nenávratného finančného príspevku.

## Objednávateľ a zhotoviteľ sa vzájomne dohodli aj na implementácií projektu, ktorá je definovaná v bode 1.5. tejto zmluvy. Odmena za implementáciu projektu je vo výške 500 EUR. Odmena za implementáciu je splatná po podaní ŽoP na SIEA. Objednávateľ je povinný zaplatiť zhotoviteľovi za každý deň omeškania 0,05%-ný úrok z dlžnej sumy.

## Ceny dohodnuté v tejto zmluve sú konečné. Zhotoviteľ nie je platcom DPH.

# Termín ukončenia diela a platobné podmienky za dielo

## Termín vykonania diela zhotoviteľom je nasledovný:

## Termín ukončenia diela špecifikovaného v čl. 1. bod 1.1 tejto zmluvy t.j.- projektovej žiadosti ako celku zhotoviteľom je najneskôr do termínu uzávierky výzvy na podávanie projektov, t.j. do 30.4.2021. V prípade, že termín uzávierky výzvy na podávanie projektov bude posunutý a to na základe platného usmernenia, ktoré bude zverejnené na internetovej stránke www.minedu.sk . v časti aktuality, termín ukončenia diela – projektov žiadosti ako celku bude najneskôr do takto posunutého termínu uzávierky výzvy na podávanie projektov uvedeného v usmernení.

## Termín dodania požadovaných podkladov, účtovných dokladov a iných materiálov zo strany objednávateľa podľa čl. 1 bod 1.4. tejto zmluvy je najneskôr do 10 kalendárnych dní od uzatvorenia tejto zmluvy.

# Projekt a kvalita projektu

## Dielo bude vypracované a odovzdané v slovenskom jazyku a v digitálnej podobe – formát Microsoft Word, Microsoft Excel a v takej kvalite, že bude spĺňať požiadavky stanovené v rámci grantovej schémy definovanej v bode 1.1. tejto zmluvy.

## Rozsah diela a podmienky jeho realizácie sú podrobne upravené v zadaní metodík pre vypracovanie projektu pre podanie žiadosti o NFP definovanú v bode 1.1. tejto zmluvy. Zhotoviteľ je povinný postupovať podľa všeobecne platných postupov definovaných v metodike pre žiadateľa. Ďalej v zmysle týchto pokynov dodržať všetky právne normy a ostatné potrebné náležitosti. Zodpovedá za procesnú stránku žiadosti. Postupuje odborne, konzultuje s objednávateľom, úradmi v dobrej viere dosiahnuť získanie dotácie. Vytknuté nedostatky bez zbytočného odkladu odstráni.

# Ďalšie zmluvné dohody

## Zhotoviteľ môže poveriť čiastočným vykonaním diela inú osobu. V prípade takéhoto poverenia zhotoviteľ zodpovedá, akoby dielo vykonával sám.

## Zhotoviteľ nezodpovedá za obsah dodaných podkladových materiálov, účtovných dokladov a iných vecí, ktoré mu boli dodané objednávateľom ako veci potrebné k vykonaniu diela. V prípade, že vo vyššie uvedených dodaných podkladoch zhotoviteľ zistí nezrovnalosti, ktoré by mohli podstatným spôsobom ovplyvniť vykonané dielo, je o tomto povinný bez odkladu informovať objednávateľa, a stanoviť mu dodatočnú lehotu v dĺžke trvania 7 dní na doplnenie náležitých podkladov. V prípade, že po takomto upozornení objednávateľ nezabezpečí opravu dodaných materiálov a podkladov, vyhradzuje si zhotoviteľ právo na jednostranné odstúpenie od tejto zmluvy.

## V prípade podľa bodu 4.2 tohto článku je zhotoviteľ povinný vykonať všetky úkony v písomnej podobe, a doručiť ich zástupcovi objednávateľa. Termíny zmluvne dohodnuté v čl. 2 ods. 2.1.2 sa v prípade poskytnutia lehoty na doplnenie podkladových materiálov zhotoviteľom objednávateľovi posúvajú o dĺžku dodatočne poskytnutej lehoty.

## Zmluvné strany berú na vedomie, že všetky informácie, ktoré sa v súvislosti s uzavretím tejto zmluvy dozvedia, sa považujú za dôverné informácie, a ktoré sa dozvedia v súvislosti s plnením tejto zmluvy, za obchodné tajomstvo v zmysle § 17 Obchodného zákonníka.

## Zhotoviteľ sa zaväzuje neposkytnúť dielo vykonané pre objednávateľa inému bez súhlasu objednávateľa diela.

# Splnenie povinnosti vykonať dielo

## Zmluvné strany sa dohodli na odovzdaní diela poštovou zásielkou na adresu objednávateľa, o čom bude vypracovaný oficiálny protokol o odovzdaní diela potvrdený oboma zmluvnými stranami.

# Zmeny zmluvy

## Všetky zmeny a doplnenia tejto zmluvy je možné uskutočniť formou písomného, číslovaného a podpísaného dodatku k tejto zmluve oboma zmluvnými stranami.

# Záverečné ustanovenia

## Sporné otázky budú prednostne riešené rokovaním zodpovedných zástupcov oboch zmluvných strán. V prípade, že nedôjde k takejto dohode, platia v plnom rozsahu príslušné zákonné ustanovenia Obchodného zákonníka.

## Zmluva je vyhotovená v 2 rovnopisoch, z ktorých obdrží zhotoviteľ a objednávateľ po 1 rovnopise.

## Zmluva nadobúda platnosť dňom podpisu oboch zmluvných strán. V prípade rozdielnosti dátumov podpisov zmluvných strán sa za deň platnosti považuje neskorší dátum.

## Zmluvné strany berú na vedomie, že táto zmluva je povinne zverejňovaná v súlade s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a  zmluvné strany dávajú výslovný súhlas na zverejnenie zmluvy v plnom rozsahu.

## Zmluva nadobúda účinnosť dňom nasledujúcim po dni jej zverejnenia na webovej stránke obce.

## Zmluvné strany prehlasujú, že si zmluvu prečítali, jej obsahu porozumeli, sú si vedomí právnych následkov z neho vyplývajúcich, a na znak slobodnej a vážnej vôle ju nižšie uvedeného dňa podpísali.

## V Banskej Bystrici dňa .............................

|  |  |  |
| --- | --- | --- |
| Za Zhotoviteľa | **Ing. Slavomír Mikolaj, MBA**  konateľ | podpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Za objednávateľa | **Ondrej Knechta**  **Obec Hrachovo** | podpis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |